Na temelju članka 113. stavka 1. Zakona o gospodarenju otpadom („Narodne novine“ broj 84/21) i članka 18. stavka 27. Statuta Općine Jelenje („Službene novine Primorsko-goranske županije“ broj 33/09, 13/13, 6/16 i 17/17 i „Službene novine Općine Jelenje“ broj 5/18, 11/18, 29/20, 39/21, 43/21-pročišćeni tekst), Općinsko vijeće Općine Jelenje na 12. sjednici održanoj dana 14. ožujka 2023. donosi

**O D L U K U**

**o sprječavanja odbacivanja otpada**

**na području općine Jelenje**

**Članak 1.**

Odlukom o sprječavanju odbacivanja otpada na području općine Jelenje (u daljnjem tekstu: Odluka) određuju se mjere sprječavanja protuzakonitog (nepropisnog) odbacivanja otpada i mjere uklanjanja protuzakonito odbačenog otpada u okoliš na području općine Jelenje (u daljnjem tekstu: Općina).

**Članak 2.**

Odbacivanje otpada u okoliš je svako ostavljanje, napuštanje, odbacivanje ili odlaganje otpada izvan lokacije za gospodarenje otpadom i ne odnosi se na mjesto primopredaje otpada u sklopu javne usluge sakupljanja komunalnog otpada.

Protuzakonito (nepropisno) odbačenim otpadom u okoliš smatra se otpad koji nije odložen u skladu s općim aktima Općine kojim se uređuje način pružanja javne usluge sakupljanja komunalnog otpada i kojim je propisan komunalni red.

**Članak 3.**

Mjere za sprječavanje protuzakonitog odbacivanja otpada na području Općine su:

* uspostava sustava za zaprimanje obavijesti o nepropisno odbačenom otpadu,
* uspostava sustava evidentiranja lokacija nepropisno odbačenog otpada na području Općine,
* provođenje redovitog terenskog nadzora na području Općine radi utvrđivanja postojanja nepropisno odbačenog otpada i poduzimanje daljnjih mjera iz nadležnosti komunalnog redara,
* postavljanje fizičkih prepreka kojima se onemogućuje pristup na lokacije,
* provođenje informativnih aktivnosti koji se odnose na gospodarenje otpadom,
* objava informacija na mrežnoj stranici Općine o lokaciji reciklažnog dvorišta, vremenu i lokaciji mobilnih reciklažnih dvorišta kao i lokacijama spremnika postavljenim na javnim površinama za odvojeno sakupljanje komunalnog otpada,
* postavljanje video nadzora,
* godišnje akcije uklanjanja nepropisno odbačenog otpada u okoliš na području Općine.

**Članak 4.**

Općina je uspostavila sustav za zaprimanje obavijesti o protuzakonito (nepropisno) odbačenom otpadu.

Obavijesti o protuzakonito odbačenom otpadu mogu se dostaviti:

* putem obrasca objavljenog na mrežnoj stranici Općine [www.jelenje.hr](http://www.jelenje.hr)
* putem elektroničke pošte/telefona/mobitela komunalnom redaru/stručnom suradniku za komunalno i prometno redarstvo,
* u prostorijama Općine – komunalnom redaru/stručnom suradniku za komunalno i prometno redarstvo,
* pisanom obavijesti na adresu: Općina Jelenje, Jedinstveni upravni odjel, 51218 Dražice, Dražičkih boraca 64.

**Članak 5.**

Evidenciju lokacija onečišćenih otpadom (u daljnjem tekstu: Evidencija) na području Općine obvezan je voditi komunalni redar/stručni suradnik za komunalno i prometno redarstvo.

U Evidenciju iz stavka 1. ovog članka unose se podaci o lokacijama onečišćenim otpadom, količinama otpada, izvršenim nadzorima i drugi podaci.

Podaci koji se unose u Evidenciju moraju biti usklađeni s aplikacijom za Evidenciju lokacija odbačenog otpada koja je sastavni dio Informacijskog sustava gospodarenja otpadom Republike Hrvatske.

**Članak 6.**

Komunalni redar / stručni suradnik za komunalno i prometno redarstvo mora provoditi redovite terenske kontrole sa svrhom utvrđivanja lokacija nepropisno odbačenog otpada.

Na lokacijama na kojima je utvrđeno učestalo odbacivanje otpada potrebno je provoditi češće kontrole te prilikom nadzora lokacija sastaviti zapisnik.

**Članak 7.**

Općina mora osigurati godišnju provedbu informativnih aktivnosti u svezi gospodarenja otpadom.

Informativne aktivnosti provode se:

* objavom informacija na mrežnoj stranici Općine,
* provedbom ili podržavanjem akcija prikupljanja nepropisno odbačenog otpada u okoliš,
* održavanjem javnih tribina,
* suradnjom s trgovačkim društvom Komunalno društvo Jelenje, j.d.o.o. (tiskanje i dijeljenje letaka),
* promidžbom putem sredstava javnog priopćavanja.

**Članak 8.**

Radi provedbe mjera za uklanjanje protuzakonito odbačenog otpada, komunalni redar /stručni suradnik za komunalno i prometno redarstvo će rješenjem narediti uklanjanje otpada osobi koja je nepropisno uskladištila, ostavila, odbacila i/ili odložila otpad.

Ako je osoba koja je nepropisno uskladištila, ostavila, odbacila i/ili odložila otpad nepoznata, rješenjem će se narediti uklanjanje otpada vlasniku nekretnine na kojoj je nezakonito odbačen otpad ili posjedniku nekretnine ako vlasnik nekretnine nije poznat ili osobi koja sukladno posebnim propisima upravlja određenim područjem (dobrom), ako je otpad odložen na tom području (dobru) ili osobi koju je zatekao da odbacuje otpad izvan lokacije gospodarenja otpadom ili osobi za koju se može dokazati da je otpad odbacila izvan lokacije gospodarenja otpadom.

Rješenjem iz stavaka 1. i 2. ovog članka određuje se: lokacija i procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od šest mjeseci.

Protiv rješenja iz stavka 1. i 2. ovog članka može se izjaviti žalba nadležnom upravnom tijelu županije.

Istekom roka određenog rješenjem iz stavka 1. i 2. ovog članka komunalni redar/stručni suradnik za komunalno i prometno redarstvo utvrđuje izvršenje obveze određene rješenjem.

Ako komunalni redar/stručni suradnik za komunalno i prometno redarstvo utvrdi da obveza određena rješenjem iz stavka 1. i 2. ovog članka nije izvršena, Općina je dužna osigurati uklanjanje tog otpada predajom ovlaštenoj osobi za gospodarenje tom vrstom otpada na trošak izvršenika.

**Članak 9.**

Komunalni redar/stručni suradnik za komunalno i prometno redarstvo ovlašten je utvrditi identitet fizičke osobe počinitelja odbacivanja otpada uvidom u osobni identifikacijski dokument ili na drugi odgovarajući način.

Fizička osoba počinitelj odbacivanja otpada dužna je na zahtjev predočiti na uvid komunalnom redaru/stručnom suradniku za komunalno i prometno redarstvo osobni identifikacijski dokument radi utvrđivanja identiteta počinitelja odbacivanja otpada.

Ako fizička osoba počinitelj odbacivanja otpada na zahtjev komunalnog redara/ stručnog suradnika za komunalno i prometno redarstvo ne predoči na uvid osobni identifikacijski dokument radi provjere identiteta, komunalni redar/stručni suradnik za komunalno i prometno redarstvo ovlašten je zatražiti pružanje pomoći od djelatnika ministarstva nadležnog za unutarnje poslove radi utvrđivanja identiteta počinitelja odbacivanja otpada.

Ako komunalni redar/stručni suradnik za komunalno i prometno redarstvo utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik nije poznat, odnosno osoba koja, sukladno posebnim propisu, upravlja određenim područjem (dobrom), ne dopušta pristup radi utvrđivanja činjeničnog stanja u svezi odbačenog otpada, komunalni redar/stručni suradnik za komunalno gospodarstvo je ovlašten zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 10.**

Komunalni redar / stručni suradnik za komunalno i prometno redarstvo obvezan je podatke utvrđene rješenjem iz članka 8. stavka 1. i 2. ove Odluke unositi u mrežnu aplikaciju sustava evidentiranja lokacija odbačenog otpada u skladu s odredbama Zakona o gospodarenju otpadom („Narodne novine“ broj 84/21) (u daljnjem tekstu: Zakon).

**Članak 11.**

Općinski načelnik obvezan je do 31. ožujka tekuće godine dostaviti godišnje izvješće o provedbi izobrazno-informativnih aktivnosti za prethodnu godinu nadležnom ministarstvu putem mrežne aplikacije.

**Članak 12.**

Na lokacijama na kojima je više puta utvrđeno nepropisno odbacivanje otpada provode se posebne mjere sprječavanja nepropisnog odbacivanja otpada:

* postavljanjem znakova upozorenja o zabrani odbacivanja otpada,
* provedbom projekta sanacije lokacije onečišćene otpadom (lokacija Gradišće, k.o. Jelenje),
* pojačanim nadzorom komunalnog redara/stručnog suradnika za komunalno i prometno redarstvo,
* postavljanjem fizičkih prepreka kojima se onemogućuje pristup na lokacije.

**Članak 13.**

Novčanom kaznom za nepropisno odbacivanje otpada u okoliš kaznit će se:

1. pravna osoba - u iznosu od 2.654,46 do 26.544,56 eura
2. odgovorna osoba u pravnoj osobi - u iznosu od 1.327,23 do 13.272,28 eura
3. fizička osoba – obrtnik - u iznosu od 1.327,23 do 13.272,28 eura
4. fizička osoba – u iznosu od 1.327,23 do 13.272,28 eura

**Članak 14.**

Sredstva za provedbu mjera iz ove odluke osiguravaju se u proračunu Općine Jelenje.

**Članak 15.**

Za sve što nije propisano ovom Odlukom primijenit će se odredbe Zakona.

**Članak 16.**

Stupanjem na snagu ove Odluke prestaje važiti Odluka o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području općine Jelenje („Službene novine Općine Jelenje“ broj 11/18)

**Članak 17.**

Ova Odluka stupa na snagu osmog dana od dana objave u „Službenim novinama Općine Jelenje“.

KLASA: 024-04/23-01/1

URBROJ: 2170-20-03-01-03/23-17

Dražice, 14. 3. 2023. godine

OPĆINSKO VIJEĆE OPĆINE JELENJE

Predsjednica Općinskog vijeća

Izabela Nemaz